b'\n_START_ARTICLE_\nMagelaninis pingvinas\n_START_SECTION_\nPaplitimas\n_START_PARAGRAPH_\nPapltin\xc4\x99 nuo \xc4\x8cil\xc4\x97s iki Ugnies \xc5\xbdem\xc4\x97s, Folkland\xc5\xb3 salose bei rytin\xc4\x97je P.Amerikos pakrant\xc4\x97je iki Point Tombo. Populiacijoje yra 1 300 000 individ\xc5\xb3. Did\xc5\xbeiausios kolonijos yra Punta Tombo pusiasalyje - 500 000 individ\xc5\xb3 ir 120 000 individ\xc5\xb3 veisiasi \xc4\x8cilei priklausan\xc4\x8dioje Magdalenos saloje.\n_START_SECTION_\nI\xc5\xa1vaizda\n_START_PARAGRAPH_\nK\xc5\xabnas plei\xc5\xa1to formos, 70 cm ilgio. Sveria apie 4 kg. Plunksnos juodos, baltos ir baltos su juodomis d\xc4\x97m\xc4\x97mis. Nuo snapo pamato, per vir\xc5\xa1ugalv\xc4\xaf eina juoda juosta, o aplink akis, smakr\xc4\x85 - balta. Nugara, sparnai ir uodega yra juodos spalvos. Pilvas baltas, su juodomis d\xc4\x97m\xc4\x97mis. I\xc5\xa1ilgai kr\xc5\xabtin\xc4\x97s eina siaura, juoda, pasagos formos juosta. Snapas juodas. Kojos juodos, pir\xc5\xa1tai sujungti plaukiojam\xc4\x85ja pl\xc4\x97ve.\n_START_SECTION_\nBiologija\n_START_PARAGRAPH_\nBendruomeniniai, agresyv\xc5\xabs su kitais gyv\xc5\xabnais. Triuk\xc5\xa1mingi, balsas primena asilo bliovim\xc4\x85. Gyvena 20 met\xc5\xb3. Patinai lyti\xc5\xa1kai subr\xc4\x99sta 5 met\xc5\xb3, o patel\xc4\x97s \xe2\x80\x93 4._NEWLINE_Didesn\xc4\x99 gyvenimo dal\xc4\xaf praleid\xc5\xbeia vandenyje. Med\xc5\xbeioja 30 km nuo kranto atstumu, vakare gr\xc4\xaf\xc5\xbeta \xc4\xaf krant\xc4\x85. Med\xc5\xbeioja nedideliais, keli\xc5\xb3 pauk\xc5\xa1\xc4\x8di\xc5\xb3 b\xc5\xabriais. Gali panerti \xc4\xaf 50 \xe2\x80\x93 100 m gyl\xc4\xaf. Minta smulkia \xc5\xbeuvimi, kalmarais ir v\xc4\x97\xc5\xbeiagyviais._NEWLINE_Natural\xc5\xabs suaugusi\xc5\xb3 pingvin\xc5\xb3 prie\xc5\xa1ai: didieji audrapauk\xc5\xa1\xc4\x8diai, pietiniai j\xc5\xabr\xc5\xb3 li\xc5\xabtai, j\xc5\xabr\xc5\xb3 leopardai, andin\xc4\x97s lap\xc4\x97s, orkos ir ma\xc5\xbeieji grizonai. Kiau\xc5\xa1inius naikina kirai. Li\xc5\xabtys u\xc5\xbetvindo lizdavietes, \xc5\xbe\xc5\xabva jaunikliai. Lizdus sutrypia galvijai ir guanakai.\n_START_SECTION_\nDauginimasis\n_START_PARAGRAPH_\nMonogamai. Veisimosi periodas prasideda rugs\xc4\x97jo \xe2\x80\x93 spalio m\xc4\x97nesiais. \xc4\xae veisimosi vietas pirmas gr\xc4\xaf\xc5\xbeta patinas. Lizdai urvuose arba sekliose duob\xc4\x97se. Urvus lizdaviet\xc4\x97ms rausia patys. D\xc4\x97tyje du, 125 g svorio, kiau\xc5\xa1iniai. Inkubacija trunka 40 dien\xc5\xb3. Pirm\xc4\x85 pamain\xc4\x85 visada peri patel\xc4\x97. Po 15 -20 dien\xc5\xb3 j\xc4\x85 pakei\xc4\x8dia patinas. Da\xc5\xbeniausiai antrasis jauniklis \xc5\xbe\xc5\xabna, nes t\xc4\x97vai pirmenyb\xc4\x99 teikia pirm\xc4\x85jam. Iki 30 dien\xc5\xb3 jaunikliai maitinami lizde. V\xc4\x97liau apsiplunksnav\xc4\x99 jaunikliai i\xc5\xa1lenda i\xc5\xa1 urvo. Netek\xc4\x99 d\xc4\x97ties pingvinai antra kart\xc4\x85 nauj\xc5\xb3 kiau\xc5\xa1ini\xc5\xb3 nededa. Kai jaunikliai tampa savaranki\xc5\xa1ki, suaug\xc4\x99 \xc5\xa1eriasi.'